Ego Ansericus, dominus Montis-Regalis, notum facio universis presentes litteras inspecturis, quod cum multe discordie et querele orte fuerunt et habite inter me, ex una parte, et dominam matrem meam Agnetam, dominam de Insula, ex altera, post pacem illam et concordiam que coram domino rege Navarre alias facta fuit et sigillata, tandem, pro bono pacis et de prudentium virorum consilio, de discordiis et querelis predictis post eamdem pacem inter me et ipsam habitis, compromisi in nobiles viros dominum Guillelmum de Tylia et dominum Bigotum de Vanlaio, in hunc modum: scilicet, quod ipsi debent inquirere, bona fide, de predictis discordiis et querelis, et inquestam super his factam referre domino regi Navarre predicto. Et sciendum quod si predicti dominus Guillelmus de Tylia et dominus Bigotus de Vanlaio, discordes fuerint in eadem inquisitione facienda, dominus rex Navarre potest cum ipsis alium apponere ad faciendum inquestam supradictam. Pro qua, siquidem, inquesta tenenda et firmiter observanda, dedi plegios in manu regis Navarre de quadringentis marcis argenti, scilicet dominum Burgundie de ducentis marcis; Gilonem Magnum, de Frollois, de centum marchis; Ertaudum de Chastelau, de centum marchis. Insuper posui in abandon eidem domino regi omnes res meas, ubicumque poterunt inveniri. Quod prefatam inquestam et quidquid in ipsa continebitur bona fide tenebo et firmiter adimplebo. Actum, anno Domini millesimo ducentesimo XXXº VIIIº, mense augusto.